  Виталий Пронин Ижысь удмуртъёс ужрадъёссэс ортчытъяло Кызьпу арамаын.Ижкарысь Кызьпу арамаын малпамын кылдытыны спортъя но удмурт культурая центръёс.Ижкар администрация но АРГО огазеяськон малпазы Кызьпу арамалэсь туссэ но пуштроссэ воштыны. Спортэн вырисьёслэн огазеяськонзы соку ик аслыз сэрег куриз. Угось Кызьпу арамаын кемалась лэсьтэмын ни баскетболэн но футболэн шудонъя интыос, пыдын бызьылӥсьёс кызьпуос пӧлтӥ сюрес лёгизы ни, великен ворттылӥсьёс но ӵошатсконъёс ортчытъяло. «Удмурт Кенешлэн» Ижкарысь ёзэз та сярысь тодэмез бере шугъяськыны одъяз. Кызьпу арама - со вӧсь инты. Кӧня аръёс ӵоже отын ортчылӥзы ни Герберъёс!Проект бордын вырисьёс удмурт азьветлӥсьёслы вазиськизы: Кызьпу арамае Удмурт лулчеберетъя центр пуктоно ке, мар отын кулэ луыны? Алексей Шкляев но Дарали Лели та пумысен удмурт азьветлӥсьёсты люказы. Соос таӵе малпанэ вуизы: удмурт культурая центр одно ик кулэ луыны туала но трос ужез быдэсъясь: адӟытонъёслы, конференциослы зал мед луозы, кафе, удмурт гурт туризмез азинтонъя, искусствоен выронъя интыос кулэ. Татын кунгож сьӧрысь лыктэмъёслы но тунсыко мед луоз.- Проектэз лэсьтыны дыр туж трос ӧй вал ке но, ми быдэс толэзь ӵоже ченгешимы вуоно парклэн тусыз сярысь. Табере малпанмес гань-гань быдэстыны луоз, Кызьпу арамаын лулэз но мугорез кыдатонъя инты кылдоз, - шуэ АРГО огазеяськонысь проект бордын вырись группалэн кивалтӥсез Никита Ананичев.Кылем арняе АРГО аслаз вотэсбамаз вуоно Кызьпу арамая технической заданизэ печатлаз.Озьыен, Кызьпу арама вить сэреглы люкемын: спортэн выронъя но удмурт лулчебертъя центръёс, этнокультуралы сӥзем но нылпиослы шудон интыос, удмурт кафе. Уже кутэмын луоз арамалэн 9,5 гектарез.Удмурт культурая центрлы висъямын 225 квадратной метр. Отын луозы пӧртэм ужрадъёс, мастер-классъёс ортчытъян залъёс, офисъёслы инты, «Удмурт Кенешлэн» Ижкарысь ёзэзлы кабинет, пӧртэм пумо адӟытонъёслы зал. Этнокультуралы сӥзем интыын луозы липетэн сцена, Гербер, Выль дыръя ӝук пӧзьтон но сям-йылолъёсты быдэсъян инты, удмурт синпелетъёслы кесэг. Кызьпу арамаын озьы ик луоз сиськыны удмурт кафеын.Кызьпу арамая проект лэсьтыны сётэмын Москваысь огазеяськонлы. Со, толэзь но ӝыны ортчыса, быдэстэмын луоз.Но удмурт синпелетъёс бордын гинэ уг возиськы ук удмурт лулчеберет. Кызьпу арама медаз пӧрмы вал удмурт синпелетъёс вискытӥ пыдын бызьылон интылы.Мария Векшина Туспуктӥз Александр Горбунов Теги: Ижкар Кызьпуарама  